google/wiki40b huggingface dataset:
Οικογένεια Ίσκου

Η οικογένεια Ίσκου είναι φημισμένη οικογένεια Σαρακατσάνικης καταγωγής που ανέδειξε στρατιωτικούς και πολιτικούς. Αρκετά μέλη της οικογένειας έλαβαν μέρος στην Ελληνική Επανάσταση του 1821 με κύρια μορφή τον Στρατάρχη Γεώργιο Καραϊσκάκη, ο οποίος αναδείχθηκε σε σύμβολο του αγώνα.

Πληροφορίες

Η καταγωγή της οικογένειας είναι από τη Δούνιστα (Ντούνιστα) Βάλτου Αιτωλίας και Ακαρνανίας (σημερινός Σταθάς) και γενάρχης αυτής ο Λαλογιώργος Ίσκος, αρματολός. Στα μέλη της οικογένειας τιμητικά προστέθηκε στο επώνυμό τους από τους Οθωμανούς το "Καρά" (Τούρκικα: μαύρος, γενναίος), το οποίο τελικά διατηρήθηκε μόνο από τον νόθο γιο του Δημήτρη Ίσκου, τον Γεώργιο Καραϊσκάκη και τους απογόνους του. Τα μέλη της έδρασαν προεπαναστατικά αποτελώντας μια από τις ισχυρότερες οικογένειες αρματολών συνεργαζόμενοι τακτικά με τον Αλή Πασά. Στα πλαίσια των οικογενειακών στρατηγικών προεπαναστατικά συνδέθηκαν με επιγαμίες με τις αρματολίτικες οικογένειες  Μπουκουβάλα, Γριβογιώργου, Αλεξανδρογιαννάκη, οικογένεια αρματολών του Βάλτου, ενώ μετά την επανάσταση με τις οικογένειες Νοταρά, Δεληγιάννη, Βαρβάκη κ.α. Ο απόγονος της οικογένειας  Ιωάννης Λεωνίδας Καραϊσκάκης έχει δωρίσει αντικείμενα των προγόνων του στο Ιστορικό - Λαογραφικό Μουσείο Μαυρομματίου "Γ. Καραϊσκάκης".
Λουδοβίκος Α΄ της Βαυαρίας

Βιογραφία

Γονείς του ήταν ο Μαξιμιλινός Α΄ Ιωσήφ της Βαυαρίας και η Βιλελμίνη (Wilhelmina) της Έσσης-Ντάρμσταντ. Τον Οκτώβριο του 1810 νυμφεύθηκε την Θηρεσία των Βέττιν (1792-1854), κόρη του Φρειδερίκου δούκα της Σαξωνίας-Χιλντμπουργκχάουζεν. Ο γάμος του αποτέλεσε το πρώτο Οκτόμπερφεστ. Ο Λουδοβίκος Α΄ απέρριψε έντονα τη συμμαχία του πατέρα του με τον Ναπολέοντα Α΄ της Γαλλίας.
Ο Λουδοβίκος ήταν φιλέλληνας, φανατικός ελληνιστής συλλέκτης και φίλος των τεχνών. Επί βασιλείας του το Μόναχο αναδείχτηκε καλλιτεχνικά. Άρχισε τις ανοικοδομητικές εργασίες πριν ακόμα βασιλεύσει, όταν ήταν πρίγκηπας, και συνέχισε ακόμα και μετά την καθαίρεσή του. Διέταξε την ανέγερση πολλών νεοκλασικών και νεοουμανιστικών κτηρίων, με πρότυπο την αρχιτεκτονική της αρχαίας Ελλάδας. Πολλά από τα έργα του διατηρούνται μέχρι σήμερα και βρίσκονται στο Μόναχο. Διαρρύθμισε την Λούντβιγκστρασε (γερμ. Ludwigstraße, οδός Λουδοβίκου) με το Πανεπιστήμιο του Μονάχου που το μετέφερε από την πόλη Λούντβιγκσμπουργκ, την Φέλντχερνχαλλε (γερμ. Feldherrnhalle, αίθουσα των στραταρχών), το Σίγκεστορ (γερμ. Siegestor, Πύλη της Νίκης), η Εθνική Βιβλιοθήκη του Μονάχου, η Πλατεία του Βασιλέα, (γερμ. Königsplatz), η Γλυπτοθήκη, τα Προπύλαια, η Κρατική αρχαιολογική συλλογή Μονάχου, η Νέα και η Παλαιά Πινακοθήκη, η Ρούμεσχαλλε (γερμ. Ruhmeshalle, Αίθουσα της Δόξας), και το άγαλμα της Βαυαρίας. Σε δύο βουνοπλαγιές έκτισε το μνημείο της Βαλχάλα και την Αίθουσα της Απελευθέρωσης.
Ο Λουδοβίκος υποστήριξε την ελληνική επανάσταση του 1821 και αναδείχθηκε σπουδαίος φιλέλληνας (ο Διονύσιος Κόκκινος στο 5τομο έργο του "Η Ελληνική Επανάστασις", έκδοση "Μέλισσα", Αθήνα, 1974, στον 5ο τόμο και σελ. 549 αναφέρει ότι, μόλις ο Λουδοβίκος πληροφορήθηκε τη θριαμβευτική νίκη του Καραϊσκάκη στη μάχη της Αράχωβας, αναφώνησε ευτυχής: "Ανεστήθη η Ελλάς μου") ενώ ο δευτερότοκος γιος του Όθων επιλέχτηκε ως βασιλιάς της Ελλάδας το 1832. Μετά από την επανάσταση του Ιουλίου στη Γαλλία το 1830, η προηγούμενη φιλελεύθερη πολιτική του έγινε όλο και περισσότερο κατασταλτική. Στο δημοκρατικό φεστιβάλ στο Hambacher το 1832 εκδηλώθηκε η δυσαρέσκεια του πληθυσμού, που υπέφερε από τους υψηλούς φόρους και τη λογοκρισία. Παραιτήθηκε στις 20 Μαρτίου του 1848 υπέρ του γιου του Μαξιμιλιανού. Ακόμη και μετά την παραίτησή του ο Λουδοβίκος παρέμεινε σημαντικός χορηγός των τεχνών. Ωστόσο, στη διαδικασία ανοικοδόμησης των νέων Ανακτόρων, επίσημη κατοικία του εν Ελλάδι εστεμμένου γιου του, η παρέμβασή του αποδείχτηκε ζημιογόνος για τα ελληνικά δημοσιονομικά δεδομένα, ενώ για την αποπεράτωσή τους κατεχράσθη και απέστειλε στην Ελλάδα χρήματα του βαυαρικού ταμείου, τα οποία προορίζονταν για τεχνικά έργα υψίστης σημασίας.
Άντζι Ντίκινσον

Καριέρα

Η Άντζι Ντίκινσον ξεκίνησε την καριέρα της το 1954 και έχει εμφανιστεί σε περισσότερες από 145 κινηματογραφικές ταινίες, ανάμεσα τους και το θρίλερ του Μπράιαν Ντε Πάλμα «Προετοιμασία για ένα έγκλημα» το 1980. 
Η Ντίκινσον πρωταγωνίστησε επίσης στην επιτυχημένη τηλεοπτική σειρά του NBC «Η αστυνομικίνα», για 4 συνεχόμενες σεζόν, από το 1974 έως το 1978, όπου στην σειρά υποδυόταν την δυναμική εκπρόσωπο του νόμου Πέπερ Άντερσον, από το αστυνομικό τμήμα εγκλημάτων του  Λος Άντζελες και μάλιστα αμοιβόταν για κάθε επεισόδιο με το αστρονομικό τότε ποσό των 40.000 δολαρίων. 
Στη σειρά είχαν εμφανιστεί ως γκεστ σταρς δεκάδες διάσημοι ηθοποιοί του Χόλυγουντ, όπως οι Σάντρα Ντι, Ντάνι Ντε Βίτο, Λάρι Χάγκμαν, Ντόνα Μάιλς, Ρόμπερτ Βον και η Ντέμπρα Γουίνγκερ.

Προσωπική ζωή

Η Ντίκινσον έχει  παντρευτεί δύο  φορές και απέκτησε μια κόρη, την Νίκι, η οποία αυτοκτόνησε το 2007 σε ηλικία 40 ετών.
Στο παρελθόν είχε μια θυελλώδης σχέση με τον Φρανκ Σινάτρα αλλά και με τον Αμερικανό πρόεδρο Τζον Κένεντι, την οποία όμως έχει αρνηθεί.
Από το  2010 έχει αποσυρθεί οριστικά από την καλλιτεχνική δράση και ζει μόνη στο Μπέβερλι Χιλς.
Εθνική Ανδόρρας (ποδόσφαιρο ανδρών)

Ιστορία

Η Ανδόρρα εθνική ομάδα, υφίσταται από το 1994, ενώ το Πρωτάθλημα της χώρας ξεκίνησε το 1995. Έως το 1996, που εισήλθε στην FIFA και στην UEFA, δεν έπαιρνε μέρος σε διεθνείς διοργανώσεις. Ποτέ στην ιστορία της δεν έχει καταφέρει να προκριθεί σε τελική φάση, είτε Παγκοσμίου Κυπέλλου, είτε Ευρωπαϊκού Πρωταθλήματος.

Στάδιο

Χρησιμοποιεί ως έδρα της το Στάδιο Κομουνάλ ντ'Ανδόρρα λα Βέγια με χωρητικότητα 850 θέσεων, που βρίσκεται στην πρωτεύουσα Ανδόρρα λα Βέγια.
Εθνική Μακάου (καλαθοσφαίριση γυναικών)

Συμμετοχή σε διεθνείς διοργανώσεις

Μέχρι σήμερα το Μακάου δεν έχει ποτέ λάβει μέρος σε κάποια Ολυμπιακή Διοργάνωση, ούτε σε Παγκόσμιο Πρωτάθλημα. Η πρώτη του συμμετοχή στο Ασιατικό Πρωτάθλημα της FIBA Asia έλαβε χώρα το 1982, ενώ διαθέτει, παράλληλα, δικαίωμα συμμετοχής σε διοργανώσεις της EABA, θυγατρικής της FIBA Asia για την περιοχή της Ανατολικής Ασίας.  
Επίσης, το Μακάου διαθέτει δικαίωμα συμμετοχής στους Ασιατικούς Αγώνες και στους Αγώνες Ανατολικής Ασίας υπό τη σκέπη της Διεθνούς Ολυμπιακής Επιτροπής.
1699 Χόνκασαλο

Φυσικά χαρακτηριστικά

Τα κυρίως φυσικά χαρακτηριστικά του Χόνκασαλο είναι άγνωστα. Ο Χόνκασαλο περιστρέφεται γύρω από τον εαυτό του μία φορά κάθε 11 ώρες και 9,5 λεπτά.
Ζακ Γκι Λαφοντάν

Πρώτα χρόνια και σπουδές

Γεννήθηκε το 1961 στην πρωτεύουσα της Αϊτής. Σπούδασε ιατρική και ειδικεύτηκε στη γαστρεντερολογία και στην εσωτερική παθολογία. Έγινε καθηγητής Πανεπιστημίου και μέλος της Αϊτινής Ιατρικής Ένωσης και του Αμερικανικού Κολεγίου Γαστρεντερολογίας.

Πρωθυπουργία

Διορίστηκε στην πρωθυπουργία στις 22 Φεβρουαρίου 2017, και παρουσίασε την κυβέρνησή του στις 13 Μαρτίου 2017. Η κυβέρνησή του έλαβε ψήφο εμπιστοσύνης από την Γερουσία στις 16 Μαρτίου και από τη Βουλή στις 21 Μαρτίου, με 95 ψήφους υπέρ και 6 κατά και 2 αποχές. Την ίδια ημέρα που η κυβέρνησή του έλαβε ψήφο εμπιστοσύνης ανέλαβε καθήκοντα. Η θέση του ως πρωθυπουργού ήταν η πρώτη που κατέλαβε στην πολιτική του ζωή.
Ντίνος Χατζηνικόλας

Βιογραφικά στοιχεία

Ο Ντίνος Χατζηνικόλας γεννήθηκε στο Κελλάκι στις 13 Μαΐου 1955. Ομιλεί, πέρα από την ελληνική, την αγγλική, την ιταλική, την ισπανική και τη ρουμανική γλώσσα. Σπούδασε πολιτικές επιστήμες στο Πανεπιστήμιο της Ματσεράτα αποκτώντας πτυχίο και διδακτορικό. 
Είναι νυμφευόμενος με τη Χρύσω Κυριάκου και έχει ένα υιό.

Πολιτική διαδρομή

Εκλέχθηκε δημοτικός σύμβουλος στον Δήμο Γερμασόγειας με το ΑΚΕΛ την περίοδο 1994-2001. Διετέλεσε επαρχιακός γραμματέας της Ένωσης Κυπρίων Αγροτών (ΕΚΑ) Λεμεσού και μέλος των διοικητικών συμβουλίων τoυ Συμβουλίου Εξαγωγών Κυπριακών Επιτραπέζιων Σταφυλιών (ΣΕΚΕΣ) και του Συμβουλίου Αμπελουργικών Προϊόντων (ΣΑΠ). Επιπλέον, διετέλεσε μέλος της Κεντρικής Επιτροπής του ΑΚΕΛ.
Συμμετείχε στις βουλευτικές εκλογές του 2001 στην Εκλογική Περιφέρεια Λεμεσού με το ΑΚΕΛ αλλά δεν εκλέχτηκε. Ωστόσο, το 2003, ο βουλευτής Εκλογικής Περιφέρειας Λευκωσίας του ΑΚΕΛ, Ανδρέας Χρίστου, διορίστηκε Υπουργός Εσωτερικών στην Κυβέρνηση Τάσσου Παπαδόπουλου. Ο πρώτος επιλαχών για τη θέση του στη βουλή ήταν ο Ντίνος Χατζηνικόλας, ο οποίος ανέλαβε καθήκοντα βουλευτή στις 6 Μαρτίου 2003. Επανεξελέγη στις βουλευτικές εκλογές του 2006. Διεκδίκησε επανεκλογή στις βουλευτικές εκλογές του 2011 αλλά δεν εκλέχτηκε.
Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Γεωργίας και Φυσικών Πόρων και της Κοινοβουλευτικής Επιτροπής Περιβάλλοντος και μέλος της Κοινοβουλευτικής Επιτροπής Εμπορίου και Βιομηχανίας.
Βιβάρι Αργολίδας

Γενικά στοιχεία

Το Βιβάρι είναι κτισμένο σε υψόμετρο 10 μέτρων στα νοτιοδυτικά του Ναυπλίου και διαθέτει φυσικό και προστατευμένο λιμάνι που βρέχεται από τον Αργολικό κόλπο. Ο οικισμός αποτελεί δημοφιλή τουριστικό προορισμό και ως εκ τούτου η πλειοψηφία των κατοίκων του ασχολείται κατά κύριο λόγο με τα τουριστικά επαγγέλματα και σε μικρότερο βαθμό με την αγροτική παραγωγή. Κοντά στο Βιβάρι βρίσκονται λιμνοθάλασσα και οι παραλίες της Πλάκας και του Κονδυλίου. Η κεντρική εκκλησία του χωριού είναι αφιερωμένη στον Προφήτη Ηλία και κάθε χρόνο, κατά την παραμονή της γιορτής του, διοργανώνεται τοπικό πανηγύρι. Οι υπόλοιποι ναοί είναι αφιερωμένοι στην Παναγία Λεύκα και στον Άγιο Νικόλαο.
Διοικητικά  το Βιβάρι υπαγόταν μέχρι το 1997 στην κοινότητα Δρεπάνου της επαρχίας Ναυπλίου. Στη συνέχεια (πρόγραμμα Καποδίστριας) αποτέλεσε μέχρι το 2010 τμήμα του δήμου Ασίνης και έκτοτε υπάγεται στην τοπική κοινότητα Δρεπάνου του καλλικρατικού δήμου Ναυπλιέων.
Metallica (άλμπουμ)

Παραγωγή

Η παραγωγή έγινε από τον Μπομπ Ροκ που του ζητήθηκε να κάνει τη μίξη του ήχου στο άλμπουμ και το συγκρότημα εντυπωσιάστηκε από την δουλειά του ως παραγωγού στο άλμπουμ Motley Crue. 
Ο Ροκ άλλαξε το ωράριο και τη ρουτίνα του συγκροτήματος τόσο πολύ που υποσχέθηκαν ότι δεν θα ξαναδούλευαν μαζί του. Η σχέση των Metallica με τον Ροκ περιγράφηκε σε ντοκιμαντέρ όπως το "A Year and a Half in the Life of Metallica" και το "Classic Albums: Metallica – Metallica". 

Ο Ροκ παρ' όλα αυτά ξαναδούλεψε με το συγκρότημα στα τρία επόμενα album, Load, Reload και του 2003, "St. Anger".

Στίχοι

Οι στίχοι του δίσκου γράφτηκαν από τον Τζέιμς Χέτφιλντ και ήταν πιο προσωπικοί σε σχέση με τα προηγούμενα άλμπουμ του γκρουπ. Στο "The God That Failed" είχε να κάνει με το θάνατο της μητέρας του από καρκίνο και μιλούσε για τις πεποιθήσεις της. Ένα άλλο παράδειγμα είναι το "Nothing else Matters", το οποίο ήταν ένα τραγούδι αγάπης που έγραψε ο Χέτφιλντ για την χαμένη αγάπη της κοπέλας του όταν βρισκόταν σε περιοδεία.

Κυκλοφορίες

Ο δίσκος ήταν εμπορικά επιτυχημένος. Το συγκρότημα άλλαξε τον ήχο του προς το εμπορικότερο σε σχέση με τα προηγούμενα άλμπουμ. Οι Metallica παρουσίασαν ένα πιο εμπορικό στυλ. Μετά την επιτυχία του τραγουδιού "One" του πιο επιτυχημένου σινγκλ του τέταρτου άλμπουμ τους "......And Justice for All", οι Metallica έφτιαξαν πέντε μουσικά βίντεο για τα τραγούδια "Enter Sandman", "Nothing Else Matters", "Sad but True", "Wherever I May Roam" και "The Unforgiven".

Το 2001 κυκλοφόρησε από την "Elektra Records" ένα DVD με σκηνές από τις ηχογραφήσεις του άλμπουμ.

Τα τραγούδια "Enter Sandman", "Nothing Else Matters", "Sad but True", "Wherever I May Roam" και "The Unforgiven" συμπεριλήφθηκαν όλα στην έκδοση "Guitar Hero: Metallica" που κυκλοφόρησε το 2009.

Συντελεστές

Ρυθμική κιθάρα, φωνητικά: Τζέιμς Χέτφιλντ
Σόλο κιθάρα: Κερκ Χάμμετ
Μπάσο: Τζέισον Νιούστεντ
Ντραμς: Λαρς Ούλριχ

Συνθέσεις

Τραγούδια 1,4,7,9: Χέτφιλντ, Ούλριχ, Χάμμετ
Τραγούδι 11: Χέτφιλντ, Ούλριχ, Νιούστεντ
Τραγούδια 2,3,5,6,8,10,12: Χέτφιλντ, Ούλριχ
718 Έριδα

Φυσικά χαρακτηριστικά

Η μέση διάμετρος της `Εριδας εκτιμάται σε 72,94 χιλιόμετρα. O φασματικός τύπος της είναι X, ενώ το άλβεδό της είναι 0,0399. Η `Εριδα περιστρέφεται γύρω από τον εαυτό της μία φορά κάθε 6 ώρες 55 λεπτά και 56 δευτερόλεπτα.
Μυκηναϊκός αμφορέας με παράσταση χταποδιών (Αρχαιολογικό Μουσείο αρ. Π6725)

Περιγραφή και ιστορική τοποθέτηση

Ο τρίωτος αμφορέας είναι διακοσμημένος με θαλάσσιο ζωντανό τοπίο. Στον βυθό της θάλασσας, ανάμεσα σε βράχια και φύκια κολυμπούν τρία μεγάλα χταπόδια, και με τα πλοκάμια τους περιζώνουν τον πήλινο αμφορέα. Ο ανακτορικός αμφορέας είναι έργο της Μυκηναϊκής εποχής, ενώ η διακόσμησή του βασίζεται στο θαλάσσιο ρυθμό της Μυκηναϊκής Κρήτης.
Νίκος Σφυρόερας

Βιογραφικά στοιχεία

Γεννήθηκε στην Απείρανθο της Νάξου και σπούδασε νομικά στο Πανεπιστήμιο Αθηνών και θέατρο στη σχολή της Ελληνικής Σκηνής Κουν-Δεβάρη. Πριν ασχοληθεί με τη λογοτεχνία και τη λαογραφία του τόπου του, άρχισε τη σταδιοδρομία του ως ηθοποιός, στους θιάσους της Μαρίκας Κοτοπούλη και του Καρόλου Κουν. Από τα φοιτητικά του χρόνια εξάλλου ασχολήθηκε με τη δημοσιογραφία, συνεργαζόμενος με εφημερίδες και περιοδικά, και αναλαμβάνοντας τελικώς αρχισυντάκτης του περιοδικού Ελληνική Δημιουργία του Σπύρου Μελά. Κατά τη διάρκεια της Κατοχής έλαβε ενεργό μέρος στην εθνική αντίσταση, στο πλευρό του ΕΑΜ και για τον λόγο αυτό τιμήθηκε μετά την απελευθέρωση με το Μετάλλιο Ανδρείας του Στρατάρχη Αλεξάντερ «για τη συμβολή του στην απελευθέρωση της Ευρώπης». Επίσης, ήταν ο στιχουργός του ύμνου του ΕΑΜ της Νάξου. Υπήρξε συνεργάτης του Ε.Ι.Ρ. και μετέπειτα του Ε.Ι.Ρ.Τ.. Υπεστήριξε τον απελευθερωτικό αγώνα της Κύπρου (1955-1959) γράφοντας άρθρα και ποιήματα, και παρουσιάζοντας ραδιοφωνικές εκπομπές. Για τη δράση του αυτή τιμήθηκε από τον Αρχιεπίσκοπο Μακάριο, όταν αυτός έγινε ο πρώτος πρόεδρος της Κυπριακής Δημοκρατίας.
Ο Νίκος Σφυρόερας ήταν μεγαλύτερος αδελφός του ιστορικού Βασιλείου Σφυρόερα.
Μπάμπης Τσετίνης

Πρώτα χρόνια

Γεννήθηκε στη Δράμα και έζησε στη Θεσσαλονίκη μέχρι τις αρχές της δεκαετίας του '60. Την ίδια περίοδο ανέβηκε για πρώτη φορά στο πάλκο.
Εμφανίστηκε για πρώτη φορά στη δισκογραφία με το τραγούδι «Το κορίτσι μου χορεύει» του Βασίλη Καραπατάκη σε στίχους Χρήστου Κολοκοτρώνη.

Επιτυχία

Τα επόμενα χρόνια γνώρισε την επιτυχία με τραγούδια όπως «Ο Βρεγμένος Βροχή Δεν Φοβάται» Στίχοι: Ευάγγελος Ατραΐδης, Μουσική: Νίκος Μεϊμάρης, Φωνητικά: Λίτσα Διαμάντη, «Ίσως», «Μπορεί», «Αμφιβολία», «Κι ενώ το ήξερα» των Δερβενιώτη και Βίρβου, «Στο παλιό το μονοπάτι» του Βαρτάνη, «Ό,τι αρχίζει ωραίο» του Μπάμπη Σκορδίλη, «Με ποιο δικαίωμα» των Βασιλειάδη-Πυθαγόρα, «Να χαρείς τα μάτια σου, καλέ», «Η φτωχολογιά θα ζήσει».
Συνεργάστηκε επίσης με τον Χρήστο Λεοντή, τον Γιώργο Κατσαρό, τον Μητσάκη, τον Λευτέρη Παπαδόπουλο, στο πάλκο με τον Μάνο Παπαδάκη και την Καίτη Γκρέι και τη Λίτσα Διαμάντη.
Ηχογράφησε γύρω στα 200 τραγούδια και εμφανιζόταν σε μαγαζιά ακόμα και τα τελευταία χρόνια της καριέρας του.

Ασθένεια και θάνατος

Τα τελευταία χρόνια υπέφερε από προβλήματα υγείας. Το 2005 έγινε συναυλία για οικονομική βοήθεια προς τον ασθενή τότε Τσετίνη.
Πέθανε στις 29 Σεπτεμβρίου του 2007 σε ηλικία 66 ετών και κηδεύτηκε από το νεκροταφείο του Βύρωνα.
Μιχάλης Κοΐδης

Βιογραφία

Ο Κοΐδης μετακόμισε στην Θεσσαλονίκη από την Φλώρινα, μαζί με την οικογένεια του σε ηλικία δεκαπέντε ετών, λόγω του εμφυλίου πολέμου. Έκανε την πρώτη του εμφάνιση με την φανέλα των "κίτρινων" την σεζόν 1948-49, παίζοντας ως βασικός στο μεγαλύτερο μέρος των αγώνων του Άρη, αγωνιζόμενος ως δεξί εξτρέμ.
Στην πρώτη του χρονιά με τον Άρη πέτυχε δύο τέρματα και κατακτώντας το πρωτάθλημα Θεσσαλονίκης, συμμετείχε στην τελική φάση του πανελλήνιου πρωταθλήματος, όπου οι "κίτρινοι" κατέλαβαν την τρίτη θέση.
Το 1949-50, ο Άρης διακρίθηκε στην διοργάνωση του κυπέλλου Ελλάδας, με τον Κοΐδη να σκοράρει και να δημιουργεί ένα ακόμη τέρμα στον προημιτελικό εναντίον του ΠΑΟΚ στις 19 Μαρτίου 1950, ο οποίος έληξε ισόπαλος με 3-3, ενώ στον επαναληπτικό τραυματίστηκε χάνοντας το υπόλοιπο της σεζόν. Οι "κίτρινοι" έφθασαν μέχρι τον τελικό, όπου ηττήθηκαν από την ΑΕΚ.
Την επόμενη σεζόν, έπαιξε μόνο στο πρώτο ματς εναντίον του Μέγα Αλέξανδρου, όπου ο Άρης κέρδισε με 3-1, με τον Κοΐδη να πετυχαίνει το τελευταίο του γκολ με την φανέλα των "κίτρινων".
Μετά το τέλος του πολέμου, επέστρεψε στην Φλώρινα, συνεχίζοντας την ποδοσφαιρική του καριέρα στο τοπικό πρωτάθλημα. Πέθανε μέσα στο γήπεδο, ενώ τελούσε προπονητής τοπικής ομάδας.
Εκκλησία του Γκαντιάντι

Ιστορική-Αρχιτεκτονική περιγραφή

Οι εμπειρογνώμονες στην εκκλησιολογία προτείνουν ότι η εκκλησία χτίστηκε από τον αυτοκράτορα Ιουστινιανό για τις φυλές Αμπάζγκ οι οποίες εκχριστιανίστηκαν. Στα ερείπια της Βασιλικής βρέθηκε μνήμα με μεγαλογράμματη επιγραφή στα ελληνικά. Φαίνεται πιθανότερο ότι η επιγραφή ανήκε σε τάφο αξιωματούχου ή κληρικού της Αμπχαζίας. Το όνομα του θαμμένου έχει χαθεί. Η επιγραφή χρονολογείται από τον 6ο αιώνα. Η εκκλησία είναι τρίκλιτη βασιλική.

Τρέχουσα κατάσταση

Η περιοχή έχει καταληφθεί από ένα ντε φάκτο ανεξάρτητο κρατίδιο, την Αμπχαζία, η οποία δημιουργήθηκε καθώς οι κάτοικοι ήθελαν να παραμείνουν στην Σοβιετική Ένωση (όπως και η Νότια Οσσετία) και όχι να αποσχιστούν από αυτή μαζί με τη Γεωργία. Εξαιτίας αυτού του γεγονότος, η μελέτη της εκκλησίας και η διεξαγωγή των αντίστοιχων έργων είναι αδύνατη. Η εκκλησία είναι σε άσχημη κατάσταση και χρειάζεται επειγόντως συντήρηση και αποκατάσταση έργων.
Η εκκλησία Τσαντρίπσι έχει το καθεστώς του μνημείου εθνικής σημασίας.
Τζέφρι Ράιτ

Πρώιμα χρόνια

Γεννήθηκε στην Ουάσινγκτον και σπούδασε Πολιτική επιστήμη στο Κολλέγιο Άμερστ. Στη συνέχεια, εισήχθη για να σπουδάσει υποκριτική στο Πανεπιστήμιο της Νέας Υόρκης και σταμάτησε δύο μήνες αργότερα για να γίνει επαγγελματίας ηθοποιός.

Καριέρα

To 1994 κέρδισε το βραβείο Τόνυ για την ερμηνεία του στη θεατρική παράσταση Angels in America. Επίσης, βραβεύτηκε με Χρυσή Σφαίρα και με βραβείο Έμμυ για την ερμηνεία στου στη σειρά Ο Θεός ξέχασε τον Παράδεισο, που αποτελεί την τηλεοπτική εκδοχή του Angels in America.

Προσωπική ζωή

Ο Ράιτ νυμφεύθηκε την ηθοποιό Κάρμεν Ετζόγκο τον Αύγουστο του 2000. Μαζί απέκτησαν ένα γιο και μία κόρη, τον Ελάιζα και τη Τζούνο, και κατοικούσαν στο Μπρούκλιν της Νέα Υόρκη. Έκτοτε έχουν χωρίσει.
Ο Ράιτ είναι χρόνια ακτιβιστής. Το 2011, ίδρυσε την Taia Lion Resources, μία εταιρεία έρευνας ορυκτών, εστιασμένη στην εξόρυξη στη Σιέρα Λεόνε.
2256 Βισνιέφσκι

Φυσικά χαρακτηριστικά

Τα φυσικά χαρακτηριστικά του Βισνιέφσκι είναι άγνωστα.
Αποστολή Εκτός Έδρας

Πλοκή

Ο Ιβάν Ντάνκο, αρχηγός της Αστυνομίας της Μόσχας, στήνει παγίδα στον Βίκτορ Ροσταβίλι, έναν Γεωργιανό, διαβόητο έμπορα ναρκωτικών. Η ενέδρα που του έστησε οδήγησε σε πυροβολισμούς, με τον Βίκτορ να δραπετεύει σκοτώνοντας και τον συνάδελφο και φίλο του Ντάνκο. Μετά από αυτό το περιστατικό, διέφυγε στις ΗΠΑ, όπου συνέχισε εκεί το εμπόριο. Όμως, συλλαμβάνεται από την Αστυνομία του Σικάγο.
Ο Ιβάν Ντάνκο, στέλνεται εκεί ώστε να τον επιστρέψει στη Σοβιετική Ένωση, κατά τη μεταφορά, δραπετεύει με τη βοήθεια κάποιων συνεργών του, με τον Ντάνκο πλέον να κάθεται στις ΗΠΑ, μέχρι να συλληφθεί. Όμως επειδή έχει περιορισμένες αρμοδιότητες εκεί, βάζουν έναν αστυνομικό από το Σικάγο να τον συνοδεύει, τον Αρτ Ρίτζικ, ο οποίος είναι μια κωμική φιγούρα, σε αντίθεση με τον σοβαρό Ντάνκο.
Οι δυο τους καταλήγουν να κυνηγούν σε όλη την πόλη τον Βίκτορ. Στο τέλος βρίσκονται να οδηγούν λεωφορεία με μεγάλη ταχύτητα, όπου τελικά το λεωφορείο του Βίκτορ βρίσκεται στη διάβαση τρένου, βρίσκοντας τραγικό θάνατο. Οι δύο αταίριαστοι αστυνομικοί αποχωρίζονται στο αεροδρόμιο και ανταλλάσσουν κάτι προσωπικό ο ένας στον άλλον. Ο Ντάκο, κλείνει την ταινία λέγοντας στον Αρτ, ότι οι Αστυνομικοί έχουν κοινούς στόχους σε αντίθεση με τους πολιτικούς.
Γεώργιος Βλαστός

Ο Γεώργιος Βλαστός, ο επιλεγόμενος Πουνιαλέτος ήταν Έλληνας λόγιος του 16ου αιώνα.

Βιογραφικά στοιχεία

Γεννήθηκε στην Κρήτη. Διέτριβε στη Βενετία και επιμελήθηκε υπό του Χριστοφόρου Τζανέτου την έκδοση των Μηναίων του Σεπτεμβρίου, Οκτωβρίου, Νοεμβρίου, Ιανουαρίου και Φεβρουαρίου (1552-1596).
Seasons in the Abyss

Ιστορία του δίσκου

Η ηχογράφηση του "Seasons in the Abyss" έγινε από τον Ιανουάριο μέχρι τον Ιούνιο του 1990 στα "Hit City West" και τα "Record Plant Studios" του Λος Άντζελες, με παραγωγό τον Ρικ Ρούμπιν.

Ο δίσκος συνέχισε στο ύφος των πρώτων τεσσάρων δίσκων του συγκροτήματος και σύμφωνα με την επίσημη ιστοσελίδα των Slayer, αποτελεί μία μίξη του "Reign in Blood" και του "South of Heaven". Τα τραγούδια του δίσκου περιέχουν πολύπλοκα σόλο κιθάρας και τα γρήγορα thrash metal τραγούδια διαδέχονται μέσου ρυθμού κομμάτια. Το "Entertainment Weekly" έγραψε ότι αποτελείται από ζοφερά φωνητικά και φρενήρεις κιθάρες. Οι στίχοι των τραγουδιών έχουν ξεφύγει από τις αποκρυφιστικές αναφορές των πρώτων τους δίσκων και επικεντρώνονται σε θέματα τα οποία έχουν να κάνουν με κριτική σε πολέμους και ανθρώπινες αδυναμίες.

Το "Seasons in the Abyss" κυκλοφόρησε στις 9 Οκτωβρίου 1990 μέσω της "Def American" ανεβαίνοντας στο Top-20 στη Μεγάλη Βρετανία και το Top-40 στις Ηνωμένες Πολιτείες. Το άλμπουμ έγινε χρυσό στον Καναδά και τις Ηνωμένες Πολιτείες, ενώ το σινγκλ "Seasons in the Abyss" έφθασε ως το # 51 των βρετανικών τσαρτ.

Ο δίσκος θεωρείται ένας από τους καλύτερους στην ιστορία του είδους, με το "Metal Rules" να το τοποθετεί στην ένατη θέση της λίστας του με τους εκατό καλύτερους χέβι μέταλ δίσκους όλων των εποχών, το "Digital Dream Door" στην 36η της δικής του λίστας  και το "Music Radar" στην 20η θέση των "50 καλύτερων χέβι μέταλ δίσκων όλων των εποχών.

Η περιοδεία για την προώθηση του άλμπουμ ξεκίνησε με οκτώ ημερομηνίες στις Ηνωμένες Πολιτείες τον Σεπτέμβριο του 1990, με το συγκρότημα να εντάσσεται στη συνέχεια στην ευρωπαϊκή "Clash of the Titans Tour" δίνοντας 19 συναυλίες μαζί με τους Anthrax, Megadeth και Suicidal Tendencies από τις 22 Σεπτεμβρίου μέχρι τις 14 Οκτωβρίου. Η περιοδεία συνεχίστηκε με πέντε εμφανίσεις στην Ιαπωνία τον Δεκέμβριο του 1990, ενώ τους δύο πρώτους μήνες του 1991 περιόδευσαν στις Ηνωμένες Πολιτείες και τον Καναδά μαζί με τους Testament. Στις 16 Μαΐου ξεκίνησε το βορειοαμερικανικό κομμάτι της περιοδείας "Clash of the Titans" στην οποία εκτός των Slayer συμμετείχαν οι Anthrax, Megadeth και Alice in Chains. Η περιοδεία διήρκεσε για 50 συναυλίες τελειώνοντας στις 14 Ιουλίου 1990 στο "Miami Arena" του Μαϊάμι.

Τραγούδια

1. War Ensemble (Hanneman, Araya) - 4:54

2. Blood Red (Hanneman, Araya) - 2:50

3. Spirit in Black (Hanneman, King) - 4:07

4. Expendable Youth (King, Araya) - 4:10

5. Dead Skin Mask (Hanneman, Araya) - 5:20

6. Hallowed Point (Hanneman, Araya, King) - 3:24

7. Skeletons of Society (King) - 4:41

8. Temptation (King) - 3:26

9. Born of Fire (Hanneman, King) - 3:07

10. Seasons in the Abyss (Hanneman, Araya) - 6:36

Βραβεία

Seasons in the Abyss (άλμπουμ)
Ηνωμένες Πολιτείες (RIAA Certification): Χρυσός
Καναδάς (CRIA Certification): Χρυσός

Μέλη των Slayer

Η σύνθεση του συγκροτήματος κατά την ηχογράφηση του "Seasons in the Abyss" είχε την εξής μορφή:
Τομ Αράγια - φωνητικά, μπάσο
Κέρι Κινγκ - κιθάρα
Τζεφ Χάνεμαν - κιθάρα
Ντέιβ Λομπάρντο - τύμπανα
Σαϊπίπι

Γεωγραφία

Η Σαϊπίπι βρίσκεται δυτικά των Σαμόα και ανατολικά του Σαβάι